Yir 4
1
“Kä ji̱n I-thɛ-rɛl,
mi go̱o̱ri riet kɛ rɔ,
lunyni kä ɣä.
Kä ci kuthku woc nhiamdä,
kä /ci kɛ lɛ guɔ̱ɔ̱r,
2
kä bi rɔ yac i̱,
‘Nikɛ ciöt Kuɔth in tëk,’
kɛ thuɔ̱k kɛnɛ cuŋ,
ba döör diaal poth kɛ ji̱,
kä ba rɔ liak kɛ ji̱,
ruac ni ɣän Kuoth Nhial.”
3
Kä nɛmɛ ɛ min ci Kuoth Nhial jɛ la̱r ji̱ Juda kɛnɛ ji̱ Jɛ-ru-tha-lɛm, wëë i̱,
“Kuacɛ ka̱a̱kun,
/cuarɛ pi̱th rɛy kuiyni.
4
Ka̱mɛ rɔ̱ Kuoth Nhial,
kä lëyɛ rɔ̱ ɣä lö ji̱ Juda
kɛ yɛn ji̱ Jɛ-ru-tha-lɛm.
Kiɛ bi waŋ lɔacdä
pɛ̈t ce̱tnikɛ mac,
kɛ kui̱ jiäkni tin ci yɛn kɛ la̱t,
kä thilɛ ram mi bi jɛ luäŋ
kɛ yieny.”
Da̱k mi bi ben kui̱c caam
5
Lätni ruac ɛmɛ ji̱ Juda, kä läri jɛ ji̱ Jɛ-ru-tha-lɛm i̱,
“Kuɔth ɛ kaaŋ rɛy ciëŋ kɛɛliw.
Latdɛ kɛ jɔw mi di̱i̱t i̱,
‘Ruɔlɛ rɔ̱ guäth kɛl,
kä barɛ rɔ̱ wi̱i̱ni
tin buɔ̱m buɔ̱ɔ̱m!’
6
Kä rietdɛ bɛ̈rikun kä Dha-yɔn,
lɛ̱̈nyɛ tëkdun a /cuarɛ gal,
kɛ ɣöö nööŋä riɛk kui̱c caam,
kɛnɛ da̱k mi di̱i̱t.
7
Ci lony ben raar duëëlɛ,
dääk dööri cɛ ben raar.
Cɛ ben raar guäthdɛ
kɛ ɣöö bɛ mundun ben däk,
kä bɛ wi̱i̱kun da̱k ni piny
a bɛ thil naath ti cieŋ thi̱n.
8
Kɛ kui̱ kä mɛmɛ, läthni bi̱i̱ cualä,
pärni kä wieeni,
kɛ ɣöö /ken waŋ lɔaac Kuɔth rɔ
ni ri̱t kä kɔn.”
9
Kä cu Kuoth Nhial wee i̱, “Ɛn cäŋ ɛmɔ bi kua̱r kɛ ruëëc lo̱ckiɛn baath, kä bi bööth palä dual ɛlɔ̱ŋ kä bi go̱o̱k ga̱a̱c.” 
10
Kä cua̱ wee i̱, “Aɣ, Kuäär ni Kuoth, ji̱n ci nɛy ti̱ti̱ kɛ ji̱ Jɛ-ru-tha-lɛm kaŋ, kɛ ɣöö ci wee i̱, ‘Bia tekɛ mal,’ kä ci thɛp cop ni ŋuääkda.”
11
Ɛn guäth ɛmɔ ba nɛy ti̱ti̱ kɛ Jɛ-ru-tha-lɛm jiök i̱, “Ɛ jiɔam mi leth leth mi put wi̱i̱ päämni rɛy dɔaar bëë kä nɛɛkä, kä /cɛ bi ben lɔk ni jil bɛɛl, 
12
ɛ jiɔam mi bum bum mi bëë kä ɣä. Ɛ ɣän lat luk ɔ kɛ kɛ.”
13
Kä nɛnɛ, jɛn bëë kɛ ce̱tdɛ
nikɛ pua̱a̱r,
ce̱t thurbiɛɛlikɛ nikɛ ruɔth,
kä jio̱ŋko̱o̱ri kɛ puɔl ni kɛn
kä cuɔr.
Riɛk akɛ kɔn, kɛ ɣöö canɛ da̱k!
14
Kä ji̱n lö Jɛ-ru-tha-lɛm lak
lɔcdu kä dueerku,
kä dɔ̱ŋ deri kään.
Bi ku mäni nɛy bi cär lɔaacdu kɛ
ti jiäk te rɛydu mɔ?
15
Kɛ ɣöö tëë kɛ ruac mi latkɛ
kä Dan
mi no̱o̱ŋ thuk ti jiäk
ro̱o̱l päämni Ɛ-pa-rim.
16
La̱tdɛ jɛ döör diaal,
kä la̱rɛ jɛ Jɛ-ru-tha-lɛm i̱,
“Rɛm mi go̱l wec bɛ ben ni
ro̱o̱l mi na̱n,
kökɛ ko̱r kɛ jɔw mi di̱i̱t
kɛ wi̱i̱ Juda.
17
Ba jɛ go̱l ce̱tnikɛ nɛy
ti gaŋkɛ kak,
kɛ ɣöö cɛ rɔ̱ luɔ̱c ɣä.
18
Ciɛŋku kɛnɛ lätku
kɛ kɛn nöŋ kɛ ji̱ nɛmɛ ɔ.
Nɛmɛ ɛ jɛn da̱kdu, kä bɛcɛ ɛlɔ̱ŋ,
kä cɛ cop ni lɔcdu pa̱ny,
ruac ni ɣän Kuoth Nhial.”
19
Jiath lɔacdä, jiath lɔacdä!
Ci lɔcdä bɛ̈c kɛ gak!
Ci lɔcdä dhuɔ̱ɔ̱r ɛlɔ̱ŋ,
a /cä rɔ dee luäŋ
kɛ ruɔ̱t bitdä,
kɛ ɣöö cä jɔw kaaŋä liŋ amäni,
köök köör.
20
Da̱k guɔ̱ɔ̱r kɛ jɛ ɛ da̱k,
wec kɛɛliw cɛ da̱k.
Kä cu kɛmɛnikä rɔ̱ cu pär kɛ da̱k,
ɛn duel cäkädä cɛ da̱k
kɛ gua̱a̱th mi tɔt.
21
Ɛ bɛ ku mäni nɛy bä tuɔ̱ŋ
köör guic ɔ,
kä bä jiööth kaaŋä liŋ ɔ?
22
Kä cu Kuoth wee i̱,
“Nɛɛkä kɛ dɔa̱a̱r,
/ca ɣä ŋäc,
kɛ gaat ti thil mi ŋäc kɛn ɛ,
kä kui̱c kɛn ŋɔaani.
Ŋäc kɛn ni lätni kä mi jiääk,
kui̱c kɛn ɣöö dëë mi gɔaa la̱t.”
23
Kä mëë cä wi̱c muɔ̱ɔ̱n guic,
cuɛ thil mi te thi̱n cua day,
kä cua̱ nhial guic,
kä cuɛ thil buay.
24
Kä cua̱ pääm guic,
cua̱ kɛ nɛn lathɛ kɛ,
kä cua̱ kɛ nɛn wäkɛ nhiam
kä lunykɛ jɔk.
25
Kä cua̱ guic, cuɛ thil naath,
kä ci diit nhial diaal rɔ̱ bar.
26
Kä cua̱ guic, cua̱ mun in gɔaa
nɛn ca ni därdɔaar,
kä cua̱ wi̱i̱kɛ diaal nɛn cikɛ da̱k
nhiam Kuɔth Nhial,
kɛ gak lɔacdɛ.
27
Kä cu Kuoth wee i̱, “Bi wec kɛɛliw a day, kä duundɛ ɣöö /cä jɛ bi däk kɛɛliw.
28
Kɛ kui̱ kä nɛmɛ bi wi̱c muɔ̱ɔ̱n pa̱r,
kä bi pua̱a̱r nhial a muth,
kɛ ɣöö cä lat,
ta̱a̱kɛ mi luɔtdä,
ɣän /cä bi loc jɔk.”
29
Kä kɛ rɔal jio̱ŋko̱o̱ri kɛnɛ
ji̱ bääri bi wi̱i̱ diaal
rɔ̱ bar,
bikɛ rɔ̱ bar rɛy ruɔ̱pni kɛnɛ
rɛy päämni,
ba wi̱i̱ diaal ba̱ny piny
a thilɛ ram mi bi cieŋ thi̱n.
30
Kä ji̱n Jɛ-ru-tha-lɛm mi day,
ɛŋu lotdi mɔ kɛ ciëŋ biey
in do̱l min di̱t kökdɛ,
kä ci rɔ cit kɛ kuak dääpä,
a ci nyinku jak kä käny
raar kɛ bɛ̈c?
Ci rɔ jak kä mi gɔaa baaŋ.
Ca ji̱ lo̱k ɛ nhööku,
görkɛ ni näkdu.
31
Kä ɣän cä jɔw mi ce̱tkɛ
jɔw ciëk mi dap liŋ,
mi ce̱tkɛ pa̱c nyaal mi dap
kɛ kɛ̱̈ɛ̱̈dɛ,
cua jɔw nya Dha-yɔn liŋ ɛ yuuthɛ
yieykɛ,
kä cuŋɛ tetkɛ nhial wee i̱,
“Riɛk akɛ ɣä! Naŋkɛ tëkdä ɛ
luɔ̱ɔ̱c nath.” 
Duɔ̱ɔ̱p Jɛ-ru-tha-lɛm
